ที่ประชุมร่วมกันของรัฐสภา ลงมติวาระ 3 เห็นชอบระบบเลือกตั้ง ใช้บัตรเลือกตั้ง 2 ใบ
การประชุมร่วมกันของรัฐสภา นายชวน หลีกภัย ประธานรัฐสภา ทำหน้าที่ประธานการประชุม  โดยวาระสำคัญ เป็นการพิจารณาเรื่องด่วน ร่างรัฐธรรมนูญแห่งราชอาณาจักรไทย แก้ไขเพิ่มเติม (ฉบับที่ ..) พุทธศักราช .... แก้ไขเพิ่มเติมมาตรา 83 และมาตรา 91 โดยเป็นการพิจารณาเพื่อลงมติในวาระที่ 3 หลังรัฐสภาผ่านความเห็นชอบวาระที่ 2 และเว้น 15 วัน ตามรัฐธรรมนูญกำหนดแล้ว สำหรับสาระสำคัญของร่างแก้ไขเพิ่มเติมรัฐธรรมนูญฉบับนี้ เป็นการแก้ไขเพิ่มเติมรัฐธรรมนูญฉบับปี 2560 โดยแก้ไขระบบเลือกตั้งให้ใช้บัตรเลือกตั้ง 2 ใบ มี ส.ส.แบบแบ่งเขตเลือกตั้ง 400 คน และ ส.ส.แบบบัญชีรายชื่อ 100 คน ทั้งนี้ การเลือกตั้ง ส.ส. ให้ใช้วิธีออกเสียงลงคะแนนโดยเสรี โดยตรงและลับ ใช้บัตรเลือกตั้ง ส.ส.แบบละหนึ่งใบ ซึ่งจะผ่านความเห็นชอบต้องใช้เสียงไม่น้อยกว่ากึ่งหนึ่งของสมาชิกที่มีอยู่ของรัฐสภาหรือไม่น้อยกว่า 365 เสียง จากสมาชิกรัฐสภาทั้งหมด 730 เสียง โดยในจํานวนดังกล่าวต้องมี ส.ว. ลงมติเห็นชอบไม่น้อยกว่า 1 ใน 3 ของ ส.ว. ทั้งหมด 250 เสียง หรือไม่น้อยกว่า 84 เสียง และต้องได้เสียงจาก  ส.ส.พรรคฝ่ายค้าน ไม่น้อยกว่าร้อยละ 20 หรือ 47 เสียง จากทั้งหมด 242 เสียงการลงมติแบบเปิดเผยโดยการขานชื่อ ผลการลงมติปรากฎว่า ที่ประชุมมีมติเห็นชอบวาระ 3 ด้วยคะแนน 472 ต่อ 33 เสียง และงดออกเสียง 187 เสียง โดยมีเสียงเกินกึ่งหนึ่ง ในจำนวนนี้ มี ส.ส.พรรคฝ่ายค้าน เห็นชอบเกินร้อยละ 20 และมี ส.ว.เห็นชอบ 149 เสียง ไม่น้อยกว่า 84 เสียง ถือว่าที่ประชุมเห็นชอบร่างแก้ไขรัฐธรรมนูญฉบับนี้ โดยจากนี้เว้นไว้ 15 วัน ก่อนส่งทูลเกล้าฯ ทูลกระหม่อมต่อไป